ยอดขายสมาร์ทโฟนทั่วโลกใน Q3 พุ่ง 7% หลังยอดขายในจีนแข็งแกร่ง
GfK เผยยอดขายสมาร์ทโฟนทั่วโลกใน Q3/59 พุ่ง 7% หลังยอดขายในจีนแข็งแกร่ง
26 ต.ค. 2559

ผู้สื่อข่าวรายงานว่า ข้อมูลจากกลุ่มวิจัยตลาดเยอรมัน หรือ GfK ระบุว่า ยอดจำหน่ายสมาร์ทโฟนทั่วโลกในช่วงไตรมาส 3/2559 ขยายตัว 7% เมื่อเทียบรายปี โดยยอดขายในประเทศจีนทำสถิติแข็งแกร่งที่สุด ในขณะที่ยอดขายฝั่งอเมริกาเหนือปรับตัวลด
โดยยอดจำหน่ายสมาร์ทโฟนทั่วโลกในช่วงไตรมาส 3 อยู่ที่ 353 ล้านเครื่อง โดยเฉพาะจีนซึ่งมียอดจำหน่ายสมาร์ทโฟนเพิ่มขึ้น 15% เทียบรายปี แตะที่ 113 ล้านเครื่อง 
นอกจากนี้ GfK คาดการณ์ว่า อุปสงค์สมาร์ทโฟนทั่วโลกจะปรับตัวขึ้นแตะระดับ 1.4 พันล้านเครื่องในปี 2559 โดยที่ยอดจำหน่ายสมาร์ทโฟนในจีนจะพุ่งขึ้น 15% แตะที่ 444.7 ล้านเครื่องในปีนี้ 
สำหรับผลประกอบการของผู้ผลิตสมาร์ทโฟนทั่วโลกในไตรมาส 3 อยู่ที่ระดับ 1.04 แสนล้านดอลลาร์สหรัฐ โดยมีจีนกวาดเม็ดเงินไปทั้งสิ้น 3.17 หมื่นล้านดอลลาร์ส ขณะที่ GfK คาดว่า ผู้ผลิตสมาร์ทโฟนทั่วโลกจะกวาดรายได้ไปทั้งสิ้น 4.218 แสนล้านดอลลาร์สหรัฐ หรือขยายตัวขึ้น 6% เมื่อเทียบรายปี ด้านผู้อำนวยการฝ่ายการวิจัยโทรคมนาคมของ GfK เปิดเผยว่า ยอดขายสมาร์ทโฟนในไตรมาส 3 ปรับตัวขึ้นต่อเนื่องในหลายภูมิภาคทั่วโลกยกเว้นอเมริกาเหนือ โดยมีจีนเป็นชาติที่มีอัตราการซื้อสมาร์ทโฟนสูงสุด ซึ่งช่วยหนุนให้ผลประกอบการในไตรมาส 3 เติบโตอย่างแข็งแกร่ง